সমাজো আমরার অবস্থা যারার ভালা আছে তারা যুদি একটু ছউক তুলি চাই তাইলে এই গরীবোর ঘরো কুশি আইতো ফারে। তারার ঘরো খুরমা পোলাও না হউক বালা কুন্তা রান্দা অইতো ফারে। গরীব মা বাফ নিজর গরিবী বুজইন তবে তারার বাচ্ছাইন্তে ইতা বুঝে না কারন তারাতো এই দুনিয়াটারে বালা খরি দেখছে না। তারার ছকুত সব বাচ্ছাইন সমান। আমরার ঘরো কুশি দেখলে তারা মা বাফোরে জিকা করে কিন্তু গরীব বাবা মা ছকুর পানি ফালানি  ছাড়া আর কুন্তা খইবার থাকে না। আল্লায় মানুষ বানাইছইন হুশ জ্ঞান ইনসাফ দিয়া, অত বড় গুনর অধিকারী অইয়া আমরা যুদি ইনসাফ বিছার না খরতাম ফারি তাইলে জঙ্গলর পশু পাখি আমরার থাকি অনেক বালা। রছুলুল্লার সাম্যের বাণী কতা খয় একবার ছিন্তা করি দেখবা। ধর্ম আমরারে কোন ভালবাসার কথা খয় আরো তলাইয়া দেখা দরকার। মানুষ অইয়া যুদি মানুষর মত না অইতাম ফারি তাইলে হাসরর ময়দানো আল্লার গেছে কিলা মুখ দেখাইমু খউক্কা। আল্লায় যুদি প্রশ্ন খরইন, তোমার প্রতিবেশীর লগে কিলা ব্যাবহার খরছো? তারার সুখ দুঃখর সময় তুমি খই আছলায়? জুয়াফ দিবার লাগি সব  প্রস্তুত থাকা দরকার।